Správa
o priebehu a  výsledkoch 18. a 19. (mimoriadneho) zhromaždenia zmluvných strán Medzinárodnej organizácie mobilných satelitných komunikácií (IMSO)
a návrh na schválenie zmien Dohovoru o IMSO
Výsledky predchádzajúcich ZZS (2002, 2004)

V septembri 2002 sa v Londýne konalo 16. ZZS, ktoré sa prvýkrát zaoberalo návrhom zmien dohovoru, ktorý predložilo Dánsko.
Impulzom k vypracovaniu  návrhu na zmeny dohovoru bola skutočnosť, že Valné zhromaždenie IMO prijalo v roku 1999 Rezolúciu č. A.888(21) “Kritériá pre poskytovanie mobilných satelitných komunikačných systémov v Globálnom námornom záchrannom a bezpečnostnom systéme (GMDSS)”, čím naznačilo úmysel otvoriť v  budúcnosti poskytovanie služieb GMDSS akémukoľvek satelitnému prevádzkovateľovi, ktorého systém spĺňa tieto kritériá. 
V súčasnosti služby GMDSS poskytuje výlučne spoločnosť Inmarsat Ltd., zatiaľ čo IMSO dohliada, aby  služby poskytované touto spoločnosťou spĺňali požiadavky IMO (kvalita, globálne pokrytie, nediskriminácia). Dánsko navrhlo zmeny dohovoru tak, aby v budúcnosti aj ďalší satelitní operátori poskytujúci satelitné služby pre GMDSS podliehali – vo verejnom záujme - kontrole zo strany IMSO, podobne ako je to v súčasnosti so spoločnosťou Inmarsat Ltd. Navrhlo ďalej, aby sa dohľad týkal aj poskytovania služieb pre civilné letectvo a zabezpečovania komunikačných služieb pre odľahlé a vidiecke oblasti. 
V diskusii počas 16. ZZS sa ukázalo, že navrhované zmeny nebude jednoduché implementovať do dohovoru, nakoľko celý problém je potrebné posudzovať v širších súvislostiach, najmä vo vzťahu k  iným medzinárodným dohovorom (napr. IMO, ICAO, ITU), medzinárodným právnym dokumentom a vo vzťahu k spoločnosti Inmarsat Ltd. 
16. ZZS rozhodlo, že je potrebné podrobne preskúmať a rozpracovať uvedenú problematiku v  spolupráci s Dánskom a s príslušnými dotknutými organizáciami. Bola vytvorená pracovná skupina (IWG), ktorá mala v období do nasledujúceho 17. ZZS pripraviť správu so závermi, odporúčaniami a možnými návrhmi.
IWG sa za dva roky medzi 16. a 17. ZZS stretla trikrát, nedospela však k jednotnému názoru. Návrh textu zmeneného dohovoru, ktorý vypracovala, obsahoval množstvo alternatívnych odsekov. Niektoré otázky IWG vôbec nezačala riešiť. 
Počas 17. ZZS, ktoré sa konalo v dňoch 18. až 22. októbra 2004 v Londýne, bola vytvorená nová, otvorená pracovná skupina, ktorej úlohou bolo dopracovať návrh IWG tak, aby vznikol jeden konsolidovaný text návrhu zmien, ktorý malo následne plenárne zasadnutie 17. ZZS prijať. 
Názory na upravený text a jeho prijatie boli veľmi rôzne. Niektoré delegácie žiadali dopracovanie textu, úpravu súvisiacich platných dokumentov a najmä vypracovanie referenčnej PSA. 
Riaditeľ informoval ZZS, že 77. zasadnutie  MSC IMO (MSC 77) rozhodlo, že nad novými poskytovateľmi verejných satelitných služieb pre GMDSS bude potrebný medzinárodný dohľad podobný dohľadu IMSO nad Inmarsat Ltd. Sekretariát MSC IMO oslovil IMSO s otázkou, či chce a je schopné rozšírený dohľad v budúcnosti vykonávať. 
ZZS veľkou väčšinou súhlasilo s tým, že IMSO chce vykonávať dohľad aj nad budúcimi poskytovateľmi. Na vykonávanie rozšíreného dohľadu je potrebné prijať zmeny dohovoru, ktoré to umožnia. ZZS ale nesúhlasilo s prijatím zmien, nakoľko bolo ešte potrebné pracovať na ďalších súvisiacich dokumentoch ako je referenčná PSA.
17. ZZS nakoniec rozhodlo o kompromise, aby bolo možné dať MSC IMO jasnú kladnú odpoveď, že IMSO chce a  je schopné funkciu dohľadu vykonávať. Rozhodlo schváliť zmeny v princípe s tým, že budú prijaté neskôr bez ďalších dlhých diskusií, ak si to nevyžiadajú dokončovacie práce.
17. ZZS požiadalo poradný výbor, aby v spolupráci s  riaditeľom IMSO vypracoval návrh referenčnej PSA a  pomáhal riaditeľovi vo všetkých záležitostiach týkajúcich sa  možného vstupu nových poskytovateľov mobilných satelitných komunikačných služieb do systému GMDSS.
18. ZZS – priebeh a výsledky
V dňoch 25. až 29. septembra 2006 sa v  Londýne uskutočnilo 18. ZZS, na ktorom sa zúčastnili delegácie zo 74 štátov z celkového počtu 88 členských štátov IMSO. 
Za Slovenskú republiku sa na tomto zasadnutí - na základe poverovacej listiny, ktorú podpísal minister zahraničných vecí SR – zúčastnila delegácia v zložení: 
vedúci delegácie:     Radovan  Javorčík, Chargé d´Affaires ZÚ SR v Londýne,
zástupca vedúceho delegácie: Eva Sumbalová, štátny radca, MDPT SR,
delegáti:                   Marek  Šmid, 1. tajomník ZÚ SR v Londýne,
                                 Rastislav  Kostilník, 3. tajomník ZÚ SR v Londýne.
Program 18. ZZS IMSO
Otvorenie
1.	Voľba predsedu a podpredsedov 18. ZZS 
2.	Schválenie programu
3.	Voľba mandátneho výboru a zváženie jeho správy
4.	Zmeny dohovoru
4.1.	 Zmeny navrhované Dánskom a v princípe schválené na 17. ZZS 
4.2.	  Zmeny navrhované štrnástimi členskými štátmi IMSO
5.	Návrh referenčnej PSA 
6.	LRIT 
7.	Stav dohovoru a iných dokumentov
7.1.	Členstvo
7.2.	Protokol o výsadách a imunitách
7.3.	Medzinárodná dohoda o používaní lodných pozemských staníc Inmarsat v teritoriálnych moriach a prístavoch 
8.	Menovanie riaditeľa IMSO
9.	Poradný výbor
9.1.	Správa predsedu poradného výboru
9.2.	Voľba členov poradného výboru
10.	Implementácia základných princípov
11.	Aktivity sekretariátu IMSO
12.	Správa o činnosti Inmarsat Ltd.
13.	Vzťahy s inými medzinárodnými organizáciami
13.1	 Návrh Dohody o spolupráci s Medzinárodnou hydrografickou organizáciou (IHO)
14.	Dátum a miesto nasledujúceho ZZS 
15.	Rôzne
16.	Prijatie správy z 18. ZZS 

Zhromaždenie jednohlasne zvolilo pána Andreasa Chrysostomou (Cyprus) za predsedu 18. ZZS. 
Najdôležitejšími bodmi programu 18. ZZS boli body 4, 5 a 8. 
K bodu 8 – voľby riaditeľa IMSO
O funkciu riaditeľa IMSO sa uchádzalo 9 kandidátov:
kapitán Moin Ahmed (Bangladéš), Herdi Rosadi Harman (Indonézia), Andy Revera (Indonézia), pani Martha Inés Ortegón-Cervera (Kolumbia), Haru Alhassan (Nigéria), B.M.Sani (Nigéria), kapitán Esteban Pacha (Španielsko), Steven Lett (USA), Richard Vos (Veľká Británia). 
Všetky kandidatúry posúdilo z odborného hľadiska MDPT SR a konzultovalo ich s MZV SR.
V šiestom kole získal väčšinu hlasov španielsky kandidát kapitán Esteban Pacha, ktorého podporila aj Slovenská republika. Na základe výsledku volieb bol kapitán Eseban Pacha menovaný za nového riaditeľa IMSO. Svoj úrad prevzal dňa 15. apríla 2007.
K bodu 4.1 a 5: Zmeny navrhované Dánskom a v princípe schválené na 17. ZZS, návrh referenčnej PSA
Na základe rozhodnutia MSC 78 generálny riaditeľ IMO začiatkom februára 2005 formálne požiadal IMSO, aby sa ujalo funkcie rozšíreného dohľadu.
Medzitým IMO začalo zvažovať aj alternatívu, že by IMSO mohlo vykonávať nielen funkciu dohľadu nad prípadnými novými poskytovateľmi služieb pre GMDSS, ale aj posudzovanie záujemcov o poskytovanie týchto služieb a  ich autorizáciu. Riaditeľ IMSO so sekretariátom v spolupráci s  poradným výborom pripravil návrh referenčnej PSA pre obe uvedené alternatívy. 
18. ZZS prijalo zmeny dohovoru pôvodne navrhnuté Dánskom, ktoré v princípe schválilo predchádzajúce ZZS. Súčasne vyzvalo členské krajiny IMSO, aby čo najskôr tieto zmeny ratifikovali. 
18. ZZS rozhodlo, že riaditeľ v spolupráci s poradným výborom bude ďalej pracovať na referenčnej PSA.
K bodu 4.2 Zmeny navrhnuté štrnástimi členskými štátmi IMSO týkajúce sa LRIT
V priebehu niekoľkých rokov v rámci IMO dozrel zámer vytvorenia medzinárodného systému identifikácie a sledovania plavidiel na veľké vzdialenosti, ktorý by zahŕňal výmenu informácií medzi vlajkovým štátom, štátom prístavu, pobrežným štátom a vyhľadávacím a záchranným systémom, a to na medzinárodnej úrovni. Systém LRIT zlepší informácie (napr. pre majiteľov lodí, nákladu alebo pre poisťovacie agentúry), zníži riziko na mori (o. i. zo strany medzinárodného pirátstva) a zefektívni záchranné akcie v prípade núdze na mori. Mal by byť v prevádzke od 1. decembra 2008.
Aj v tomto prípade MSC 80 vyzvalo IMSO, aby sa vyjadrilo, „či chce a je schopné“ vykonávať funkciu koordinátora (teda nielen dohľadu) určitých aspektov systému LRIT.  Poradný výbor zvážil túto otázku a dospel k názoru, že na vykonávanie novej funkcie IMSO je potrebné vytvoriť zodpovedajúci legislatívny rámec. Odporučil ZZS odpovedať IMO, že IMSO chce funkciu koordinátora LRIT vykonávať. 
Zástupcovia štrnástich členských štátov IMSO pripravili a predložili ZZS návrh na zmenu dohovoru s cieľom umožniť IMSO vykonávať funkciu koordinátora LRIT. Otvorená pracovná skupina počas 18. ZZS pôvodný návrh štrnástich štátov preformulovala. 
Nakoniec 18. ZZS prijalo aj dodatok dohovoru týkajúci sa možnej funkcie IMSO ako koordinátora LRIT (nový článok 4 zmeneného dohovoru).
18. ZZS rozhodlo, že ak IMO MSC určí IMSO za koordinátora LRIT, riaditeľ zvolá mimoriadne ZZS, ktoré zváži potrebné opatrenia na vykonávanie spomenutej funkcie.
19. (mimoriadne) ZZS – priebeh a výsledky
V dňoch 5. a 6. marca 2007 sa v  Londýne uskutočnilo 19. (mimoriadne) ZZS za účasti delegácií z 57 štátov z celkového počtu 89 členských štátov IMSO. 
Dôvodom na zvolanie mimoriadneho ZZS bolo rozhodnutie MSC 82 poveriť IMSO funkciou koordinátora systému LRIT, ktorý má byť od 31. decembra 2008 v prevádzke. V prípravnej fáze musí koordinátor vykonať množstvo činností špecifikovaných v Rezolúcii MSC.210(81) (príloha 3), ktoré sú časovo, personálne a finančne náročné. Koordinátor LRIT musí začať pracovať čo najskôr. Riaditeľ IMSO zvolal mimoriadne ZZS, aby schválilo predbežné vykonávanie zmien dohovoru, čo by koordinátorovi LRIT umožnilo začať konať bez ohľadu na zdĺhavý ratifikačný proces, ktorý sa vyžaduje pre nadobudnutie platnosti zmien dohovoru.
Minister zahraničných vecí SR podpísal poverovaciu listinu na 19. (mimoriadne) ZZS pre delegáciu SR v zložení:
vedúci delegácie:                          Radovan  Javorčík, Chargé d´Affaires ZÚ SR v Londýne,
zástupcovia vedúceho delegácie: Eva  Sumbalová, štátny radca, MDPT SR,
				      Rastislav Kostilník, 3. tajomník ZÚ SR v Londýne.

Program 19. (mimoriadneho) ZZS 
Otvorenie
1.	Voľba predsedu a podpredsedov 19. (mimoriadneho) ZZS 
2.	Schválenie programu
3.	Menovanie mandátneho výboru a zváženie jeho správy
4.	Vzťahy s inými medzinárodnými organizáciami
4.1.	Dohoda o spolupráci s Medzinárodnou hydrologickou organizáciou (IHO)
4.2.	Vzťahy s Európskou komisiou a CIRM (Medzinárodný námorný rádiokomunikačný výbor)
5.	GMDSS
5.1.	Výsledky MSC 82
5.2.	Referenčná PSA
5.3.	PSA s Inmarsat
6.	LRIT
6.1.	Výsledky MSC 82
6.2.	Opatrenia potrebné na výkon funkcie koordinátora LRIT
6.3.	Záležitosti rozpočtu
7.	Predbežné vykonávanie zmien dohovoru prijatých 18. ZZS
8.	Prijatie Záznamu rozhodnutí 19. (mimoriadneho) ZZS 
Pán Neil Frank Ferrer (Filipíny) bol zvolený za predsedu 19. (mimoriadneho) ZZS. 
Riaditeľ IMSO  oznámil, že 89. zmluvnou stranou IMSO sa stala Venezuela.

Najdôležitejšími bodmi programu boli body 5, 6 a 7. 
K bodu 5.1: Výsledky MSC 82 vzhľadom na GMDSS
V období medzi 18. a 19. (mimoriadnym)  ZZS sa konalo dôležité zasadnutie MSC 82 (29. novembra až 8. decembra 2006, Istanbul).
Riaditeľ informoval ZZS o tom, že MSC 82 v princípe rozhodlo, že prihlášky nových záujemcov o poskytovanie satelitných služieb pre GMDSS majú členské štáty predkladať MSC. MSC bude na základe rezolúcie A.888(21) posudzovať prihlášky nových potenciálnych poskytovateľov satelitných služieb pre GMDSS a na základe výsledkov posudzovania vykonávať aj ich autorizáciu. Dohľad nad novými poskytovateľmi satelitných služieb pre GMDSS bude na základe rozhodnutia MSC 77 vykonávať IMSO.
Na základe vyššie uvedených rozhodnutí MSC 82 musí byť revidovaná Rezolúcia A.888(21) Valného zhromaždenia IMO a doplnená Kapitola IV Medzinárodného dohovoru pre bezpečnosť života na mori (SOLAS).
K bodu 5.2: PSA
Predchádzajúce 18. ZZS zvažovalo dve verzie PSA: 1) IMSO by malo vykonávať dohľad nad novými poskytovateľmi služieb GMDSS, a 2) IMSO by malo okrem dohľadu vykonávať aj funkcie posudzovania a autorizácie poskytovateľov. 
Konečnú verziu rezolúcie A.888 by malo IMO schváliť na valnom zhromaždení v októbri 2007. Poradný výbor IMSO následne  preverí, či navrhovaný text referenčnej PSA zodpovedá schválenej verzii rezolúcie A.888. Referenčná PSA bude predložená riadnemu 20. ZZS na schválenie.
K bodu 6.1: Výsledky MSC 82 týkajúce sa LRIT
MSC 81 prijalo dňa 19. mája 2006 tri rezolúcie týkajúce sa LRIT:
-	Rezolúcia MSC.202(81) – Prijatie zmien a dodatkov SOLAS,
-	Rezolúcia MSC.210(81) – Normy a požiadavky na fungovanie systému LRIT,  
-	Rezolúcia MSC.211(81) – Opatrenia pre včasné zriadenie systému LRIT.
V týchto rezolúciách sa hovorí všeobecne o koordinátorovi LRIT a jeho úlohách, pričom nie je priamo určené, kto by mal túto funkciu vykonávať. Stručný popis uvedených troch rezolúcií je v prílohe 3.
V decembri 2006 MSC 82 - po dlhých diskusiách, počas ktorých o. i. USA ponúkli, že budú vykonávať funkciu koordinátora LRIT - rozhodlo poveriť touto funkciou IMSO a zároveň ho vyzvalo, aby podniklo všetky kroky na zabezpečenie včasnej implementácie systému LRIT. 
MSC 82 tiež konštatovalo, že špecifikácie výkonu funkcií koordinátora LRIT umožnia po sprevádzkovaní systému refundovať náklady na jeho služby. Táto funkcia teda nebude pre zmluvné strany IMSO znamenať žiadne finančné náklady. 
Systém LRIT 
Technický pracovník IMSO informoval 19. ZZS o štruktúre systému LRIT, ktorý bude pozostávať zo zariadenia na palube plavidla automaticky vysielajúceho štyrikrát denne aktuálne informácie o polohe plavidla, poskytovateľa komunikačných služieb, poskytovateľa aplikačnej služby, dátových centier LRIT, vrátane akýchkoľvek systémov na monitorovanie plavidiel, dátového distribučného plánu LRIT a medzinárodnej dátovej ústredne (IDE). 
Systém LRIT umožní kedykoľvek zistiť polohu ktoréhokoľvek registrovaného plavidla. Informácie LRIT o polohe plavidla budú na požiadanie poskytované oprávneným zmluvným vládam IMO (vlajkový štát, pobrežný štát, štát prístavu) a  vyhľadávacím a záchranným orgánom prostredníctvom systému národných, regionálnych, kooperatívnych a medzinárodných dátových centier LRIT (IDC) a v prípade potreby IDE. Bude zaistená bezpečnosť systému a ochrana informácií.
Implementačný plán LRIT počíta s niekoľkými fázami. IMSO počas roka 2007 rozošle výzvu na tender na IDE a IDC a vyhodnotí prijaté návrhy. MSC 83 (október 2007) rozhodne o kontraktoroch na IDE a IDC a následne s nimi IMSO podpíše kontrakty. 
Od 1. januára 2008 do 30. júna 2008 bude prebiehať vývojová fáza systému, od 1. júla do 31. decembra 2008 overovacia fáza. Od 31. decembra 2008 má byť systém LRIT v prevádzke.
Koordinátor LRIT, ktorý bude konať v mene všetkých zmluvných vlád, bude hodnotiť alebo vykonávať audit niektorých aspektov činnosti systému LRIT. Bude posudzovať činnosť poskytovateľov aplikačnej služby, činnosť a  poplatky všetkých dátových centier LRIT a IDE, bude overovať, či zmluvné vlády a vyhľadávacie a záchranné agentúry dostali požadované informácie a či sú na to oprávnené. Bude predkladať MSC správy o auditoch a prípadné odporúčania.
K bodu 6.2: Opatrenia potrebné na výkon funkcie koordinátora LRIT
Riaditeľ oboznámil ZZS s informatívnym rozpočtom pre LRIT, ktorý má byť neziskový. Vysvetlil plánovanú štruktúru poplatkov za „audit“, ktoré budú uhrádzať auditované dátové centrá a IDE. Po uvedení systému do plnej prevádzky má suma inkasovaných poplatkov pokryť vlastné náklady koordinátora LRIT. 
Finančné prostriedky na pokrytie nákladov spojených s prípravnou a nábehovou fázou sa bude riaditeľ v prvom rade snažiť získať vo forme sponzorských príspevkov od štátov, ktoré majú eminentný záujem na fungovaní systému LRIT. Ďalšou možnosťou budú pôžičky. 
IMSO zabezpečí, aby finančné záležitosti týkajúce sa dohľadu nad poskytovateľmi služieb pre GMDSS boli oddelené od tých, ktoré súvisia s funkciou koordinátora LRIT.
Podrobnejšie predstavy o skutočných požiadavkách na koordinátora bude možné prezentovať až po začatí vlastných činností pri zakladaní systému LRIT.
Funkcia koordinátora LRIT nebude mať v žiadnom prípade finančné dôsledky pre zmluvné strany IMSO. 

K bodu 7: Predbežné vykonávanie zmien dohovoru prijatých 18. ZZS 
18. ZZS prijalo zmeny dohovoru týkajúce sa možných nových poskytovateľov satelitných služieb pre GMDSS a ďalšie zmeny týkajúce sa funkcie koordinátora LRIT.
Zmeny dohovoru nadobudnú (podľa príslušného článku dohovoru) platnosť 120 dní po tom, čo depozitár obdrží oznámenie o ich schválení od dvoch tretín zmluvných strán. Vzhľadom na predpokladaný termín začatia prevádzky systému LRIT (31.12.2008) je potrebné, aby sa prípravné činnosti zo strany IMSO začali bezodkladne.
Riaditeľ IMSO navrhol, aby sa prijaté zmeny predbežne vykonávali od 7. marca 2007 bez ohľadu na ratifikačný proces. Väčšina delegácií tento návrh podporila. Niektoré krajiny upozornili, že vzhľadom na ich platnú vnútroštátnu legislatívu nebudú schopné schváliť predbežné vykonávanie zmien dohovoru.
19. (mimoriadne) ZZS po dlhých diskusiách nakoniec rozhodlo, že zmeny prijaté na 18. ZZS sa budú predbežne vykonávať od 7. marca 2007 až do nadobudnutia ich platnosti podľa článku 19 dohovoru. Ďalej rozhodlo naliehavo požiadať všetky členské štáty, aby vynaložili maximálne úsilie na čo najrýchlejšie prijatie zmien, aby tak urýchlili formálne nadobudnutie platnosti zmien podľa vyššie uvedeného článku.
19. (mimoriadne) ZZS tiež rozhodlo, že IMSO môže od 7. marca 2007 prevziať funkcie a povinnosti koordinátora LRIT s tým, že nebudú znamenať žiadne náklady pre zmluvné strany.

Rozbor zmien dohovoru
Najdôležitejšie zmeny dohovoru umožňujú rozšírenie dohľadu IMSO nad možnými novými poskytovateľmi mobilných satelitných služieb pre GMDSS a rozširujú funkcie IMSO o funkciu koordinátora LRIT.
V priebehu dlhých diskusií o novom texte dohovoru boli počas 17. ZZS preformulované niektoré body preambuly, aby lepšie popisovali históriu organizácie. Boli zmenené aj niektoré ďalšie články dohovoru. Zohľadnilo sa odporúčanie Inmarsat Ltd., aby bol prijatý zmenený text čl. 3, ktorý jasne formuluje, že je cieľom IMSO „konať výlučne pre mierové účely“, a nie zabezpečiť, aby tak konali poskytovatelia služieb. Viaceré (najmä rozvojové) krajiny mali  námietky voči „pozitívnej diskriminácii“ v odseku (d) článku 3, ktorý zdôrazňuje poskytovanie služieb „... s náležitým zvážením vidieckych a odľahlých oblastí rozvojových krajín.“ Tento odsek bol nakoniec zapracovaný do nového článku 6 odsek (2) a  boli vynechané slová „rozvojových krajín“. Ďalšou – formálnou – zmenou bolo nahradenie výrazu „sekretariát“ výrazom „riaditeľstvo“ na viacerých miestach v dohovore.
Zmeny dohovoru sú v súlade s platnými právnymi predpismi Slovenskej republiky, nevyplýva z nich potreba prijatia nových legislatívnych úprav a ich realizácia neprinesie žiadne nároky na štátny rozpočet. 
Zmeny nie sú v rozpore s právom Európskej únie a sú v súlade s  Prehlásením Rady Európskej únie z 22.12.1994 (94/C 379/04) o ďalšom vývoji politiky v oblasti satelitných komunikácií z hľadiska poskytovania a prístupu ku kapacite družicového segmentu.
Návrh na schválenie zmien dohovoru 
Vzhľadom na to, že zmeny dohovoru neovplyvňujú ekonomické, právne ani odborné postavenie SR pri uskutočňovaní jej práv a povinností v IMSO, MDPT SR v spolupráci s MZV SR navrhujú vláde SR schváliť uvedené zmeny. 
Súčasne MDPT SR v spolupráci s MZV SR navrhujú vláde SR schváliť predbežné vykonávanie zmien dohovoru od 7. marca 2007.
Schválenie zmien dohovoru sa uskutoční podpísaním príslušnej listiny ministrom zahraničných vecí SR a oznámením o schválení zmien depozitárovi dohovoru, ktorým je podľa článku 21 dohovoru generálny tajomník IMO so sídlom v Londýne (4 Albert Embankment, London SE1 7SR, United Kingdom).